Nashvillen kouluammuskelu

Nashvillen kouluammuskelu on The Covenant Schoolissa Tennesseen Nashvillessa 27. maaliskuuta 2023 tehty joukkomurha, jossa 28-vuotias Audrey Hale ampui kuusi ihmistä.

The Covenant School on kristillinen yksityiskoulu, jossa käy oppilaita päiväkoti-ikäisistä (3–5-vuotiaat) kuudesluokkalaisiin. Hyökkääjä oli ennen joukkomurhaa hiljattain hankkinut laillisesti seitsemän ampuma-asetta, joista kolmen kanssa hän meni The Covenant Schooliin 27. maaliskuuta 2023. Uhreiksi joutuivat oppilaista Evelyn Dieckhaus, Hallie Scruggs ja William Kinney, joista kukin oli 9-vuotias. Henkilökunnan jäsenistä murhattiin rehtori Katherine Koonce (60), sijaisopettaja Cynthia Peak (61) ja talonmies Mike Hill (61). Surmatut oppilaat valikoituivat sattumanvaraisesti sen mukaan, kuka osui ampujan tielle. Ammuttuaan uhrit Audrey Hale kohtasi viisi poliisia, joista kaksi ampui häntä kuolettavasti. Ampujalta löydettyjen kirjoitusten perusteella hän oli suunnitellut jatkavansa murhia muissa paikoissa poistuttuaan koulun alueelta.

Audrey Hale oli kirjoitustensa perusteella suunnitellut hyökkäystä kuukausien ajan. Selkeää motiivia ei kuitenkaan löydetty. Poliittisista, uskonnollisista tai sosiaalisista kysymyksistä kirjoituksissa ei ollut mainintoja. Viranomaisten mukaan kirjoituksissa oli viitteitä mielenterveysongelmista. Tekijä oli saanut hoitoa tunne-elämän häiriöön. Hänet oli syntyessään kirjattu naispuoliseksi, mutta hän identifioitui transmieheksi. Osa yhdysvaltalaisista konservatiiveista syyttikin ammuskelusta transsukupuolisuutta, ja Twitterissä nousi suosioon aihetunniste "#TransTerrorism". Viranomaisten taholta esitettiin arvelu, että Hale olisi saattanut tuntea kaunaa siitä, että joutui itse käymään hyökkäyksen kohteeksi valitsemaansa koulua noin 10-vuotiaana. Viimeisinä kuukausinaan Hale oli surrut läheisen ystävänsä kuolemaa liikenneonnettomuudessa. Eräs hänen ystävistään sai juuri ennen ammuskelua häneltä viestin, että jotain pahaa olisi tapahtumassa. Takavuosina Hale oli kirjoittanut myös romanttisen kumppaninsa kuolemasta. Hänen vanhempansa kokivat, ettei hänen tulisi omistaa aseita; vanhemmat olivat luulleet, ettei Halella enää ollut aseita hänen myytyään niistä yhden.

Lähteet 

Kouluammuskelu
Tennesseen historia
Koulusurmat Yhdysvalloissa
Vuoden 2023 rikokset